(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚ΄

Παρασκευή 12 Μαΐου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το ΙΕΚ Κηφισιάς, Τμήμα Δημοσιογραφίας και τη σχολή Ι.Μ. ΠΑΝΑΓΙΩΤΟΠΟΥΛΟΥ, σελ.
2. Αναφορά στην Ημέρα της Μητέρας, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 15 Μαΐου 2017, σελ.
2. Συζήτηση επικαίρων ερωτήσεων:
 Προς τον Υπουργό Αγροτικής Ανάπτυξης και Τροφίμων:
 i. με θέμα «σε απόγνωση χιλιάδες αγρότες που ενοικίασαν γη με δικαιώματα (Φόρμα 6) -δύο χρόνια τώρα δεν έχουν λάβει ενισχύσεις», σελ.
 ii. σχετικά με τα σοβαρά προβλήματα που αντιμετωπίζουν οι αγρότες, σελ.
 iii. σχετικά με την καθυστέρηση στις διαδικασίες εφαρμογής του Υπομέτρου 6.1 «Εγκατάσταση Νέων Γεωργών», σελ.
 iv. σχετικά με την «κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στον Γενικό Οργανισμό Εγγείων Βελτιώσεων», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί της αναφοράς στην Ημέρα της Μητέρας:
ΑΠΟΣΤΟΛΟΥ Ε. , σελ.
ΚΕΓΚΕΡΟΓΛΟΥ Β. , σελ.
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων:
ΑΠΟΣΤΟΛΟΥ Ε. , σελ.
ΚΑΤΣΑΝΙΩΤΗΣ Α. , σελ.
ΚΕΓΚΕΡΟΓΛΟΥ Β. , σελ.
ΜΙΧΟΣ Ν. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΚ΄

Παρασκευή 12 Μαΐου 2017

Αθήνα, σήμερα στις 12 Μαΐου 2017, ημέρα Παρασκευή και ώρα 10.04΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟY ΚΡΕΜΑΣΤΙΝΟY**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Προτού εισέλθουμε στο ουσιαστικό μέρος της συνεδρίασης, τις επίκαιρες ερωτήσεις, θα αναφερθώ για λίγο με εισαγωγική ομιλία μου στην επέτειο της Ημέρας της Μητέρας που εορτάζεται κάθε χρόνο τη δεύτερη Κυριακή του Μαΐου στις περισσότερες χώρες του κόσμου από το 1908.

Η Ημέρα της Μητέρας είναι μια ξεχωριστή γιορτή τιμής και μνήμης στον πολυτιμότερο σύντροφο του κάθε ανθρώπου σε αυτήν τη ζωή. Είναι η ημέρα του «ευχαριστώ» που προσωπικά οφείλουμε προς το πλάσμα εκείνο που μας έφερε στον κόσμο και είναι για εμάς όλος ο κόσμος, μέχρι να σταθούμε και να μπούμε εμείς σε αυτόν τον κόσμο, στον άνθρωπο που ζήσαμε μέσα του εννέα ολόκληρους μήνες και δεν θέλουμε να αποχωριστούμε.

Ο ποιητής λιτά περιγράφει αυτήν τη σχέση με τα γνωστά λόγια του: «Μάνα, κράζει το παιδάκι, μάνα ο νιος και μάνα ο γέρος, μάνα ακούς σε κάθε μέρος. Α! τι όνομα γλυκό». Και με πόση οδύνη ο ποιητής την αποχωρίζεται γράφοντας: «Κι ω τα χεράκια σου, που βάλσαμο σκορπούσαν, πώς θα τα κάμει χώμα η κρύα γη;».

Η Ημέρα της Μητέρας είναι ημέρα τιμής προς τη μητρότητα που κάθε κοινωνία οφείλει όχι μόνο στα λόγια αλλά και στα έργα, προς τον ιερό αυτό θεσμό που προστατεύει την αναγέννηση της κοινωνίας και μεταφέρει σαν κιβωτός τις αξίες, τις αρχές και τα ιδανικά από γενιά σε γενιά. Η ελληνική κοινωνία με έντονα τα στοιχεία της παραδοσιακής οικογένειας άργησε πολύ να θεσμοθετήσει την προστασία της μητρότητας στον δημόσιο και ιδιωτικό βίο της χώρας.

Ο σαρωτικός εκδημοκρατισμός των θεσμών που νομοθετήθηκε τη δεκαετία του ΄80 επέφερε επαναστατικές αλλαγές στην προστασία της μητρότητας κατά την εργασία και τη θέση της γυναίκας μητέρας μέσα στην οικογένεια. Στον χώρο της εργασίας με ειδικό νόμο το 1984, απαγορεύτηκε κάθε διάκριση βάσει φύλου, όσον αφορά τον επαγγελματικό προσανατολισμό, την πρόσληψη, την εξέλιξη και την αμοιβή. Αργότερα, το ίδιο έτος, θεσπίστηκαν οι γονικές άδειες και η απόλυτη προστασία των εγκύων και των νέων μητέρων από απόλυση. Στην οικογένεια η γυναίκα αποκτά ισότιμο ρόλο με τον άντρα και κοινό μερίδιο στα οικογενειακά βάρη. Το 1983 θεσμοθετήθηκε η εξίσωση των παιδιών εντός και εκτός του γάμου και ενισχύθηκε η θέση της ανύπαντρης μητέρας.

Η Ημέρα της Μητέρας αναμφισβήτητα είναι η ημέρα της μνήμης των προσταγμάτων της αρχικής διακήρυξης της Ημέρας της Μητέρας, η οποία καλεί τις γυναίκες να φτιάξουν έναν άλλο κόσμο, έναν κόσμο ειρήνης, έναν κόσμο χωρίς πολέμους και συγκρούσεις, έναν κόσμο που δεν θα τις αναγκάζει να χάνουν τα παιδιά τους και τους άντρες τους στους πολέμους. Γράφουν οι μητέρες στη διακήρυξη του 1870: «Σηκωθείτε όλες εσείς, γυναίκες με καρδιά! Δεν θα πάρουν τους γιους μας μακριά, για να τους κάνουν να ξεχάσουν όλα όσα εμείς καταφέραμε να τους διδάξουμε, την ανθρωπιά, το έλεος και την υπομονή. Εμείς, οι γυναίκες της χώρας μας, δεν θα αφήσουμε τα παιδιά μας να πληγώσουν τα παιδιά των μανάδων μιας άλλης χώρας. Από τα στήθη της κατεστραμμένης γης μια φωνή βγαίνει και ενώνεται με τη δική μας. Λέει: Αφοπλισμός! Αφοπλισμός!». Αυτή ήταν η διακήρυξη.

Η Ημέρα της Γυναίκας δεν είναι μια γιορτή προσωπική. Είναι γιορτή που θυμίζει ότι οι μητέρες είναι η ίδια η ζωή μας, που πρέπει να τις ακούμε σε όλη μας τη ζωή, για να φτιάξουμε έναν ειρηνικό κόσμο, έναν κόσμο που θα σώσει τον πλανήτη που κινδυνεύει από τους διάφορους ανισόρροπους, που απειλούν να τον τινάξουν στον αέρα με έναν πυρηνικό πόλεμο.

Η Βουλή σήμερα αποτίει στη μητέρα το δέοντα φόρο τιμής.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σύμφωνα με τον Γενικό Γραμματέα της Κυβέρνησης κ. Καλογήρου, είναι τέσσερις οι επίκαιρες ερωτήσεις οι οποίες θα απαντηθούν σήμερα. Οι τέσσερις αυτές ερωτήσεις είναι δύο του κ. Κεγκέρογλου, μία του κ. Κατσανιώτη και μια του κ. Μίχου.

Κύριε Υπουργέ, κύριε Κεγκέρογλου τις δύο πρώτες να τις πούμε μαζί ή ξεχωριστά;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Είναι το ίδιο αντικείμενο.

**ΠΡΟΕΔΡΕΥΩΝ (Δημήτριος Κρεμαστινός):** Είναι το ίδιο αντικείμενο. Ωραία.

Θα συζητηθεί η τρίτη με αριθμό 821/9-5-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ –ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα «σε απόγνωση χιλιάδες αγρότες που ενοικίασαν γη με δικαιώματα (Φόρμα 6)-δύο χρόνια τώρα δεν έχουν λάβει ενισχύσεις».

Επίσης, θα συζητηθεί η πρώτη με αριθμό 446/18-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα σοβαρά προβλήματα που αντιμετωπίζουν οι αγρότες.

Κύριε Κεγκέρογλου, θέλετε να έχετε τέσσερα λεπτά πρωτολογία και ανάλογα δευτερολογία ή ξεχωριστά;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μαζί, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ωραία, έχετε τέσσερα λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Και αν χρειαστεί, θα πούμε κάποια κουβέντα παραπάνω μετά την ολοκλήρωση.

Κύριε Πρόεδρε, κατ’ αρχάς θα συνυπογράψω όλα όσα είπατε για τη μητέρα. Ιδιαίτερη αναφορά κάνω στην Ελληνίδα μητέρα που μέσα από τη μεγάλη προσπάθεια που έκανε η χώρα όλες τις προηγούμενες δεκαετίες, είχε και αυτή τη δική της συμβολή. Ακόμα πιο ιδιαίτερα θα κάνω μια αναφορά στην αγρότισσα μητέρα που ιδίως πριν τη δεκαετία του ’80 πάλευε κάτω από αντίξοες συνθήκες. Έχω προσωπικά βιώματα. Κάνω αναφορά και για τη δική μου μητέρα η οποία ήταν αγρότισσα λόγω και της αναπηρίας του πατέρα μου και είχα βιώσει από κοντά τον αγώνα που έκανε για να μπορέσει να στηρίξει την οικογένειά της, όπως όλες οι αγρότισσες μητέρες, μέσα από την αγροτική παραγωγή.

Βλέπουμε ότι άλλαξαν τα χρόνια σήμερα. Έχουν βελτιωθεί τα πράγματα σε σχέση με την τεχνολογία, την επιστήμη, τα μέσα. Τα πραγματικά προβλήματα της οικονομίας έχουν μειωθεί, αλλά υπάρχουν προβλήματα τα οποία βάζουμε εμείς οι ίδιοι ως κυβερνήσεις, ως Βουλή, ως γραφειοκρατία και αυτά οφείλουμε άμεσα να τα άρουμε, γιατί πραγματικά ο αγώνας των αγροτών μπορεί να αποδώσει και να βοηθήσει και την εθνική οικονομία.

Πώς, όμως, να γίνει αυτό, όταν συνεχώς θέλουμε μέσα από την υπερφορολόγηση να καλύψουμε τα δημοσιονομικά κενά μέσα από έναν τομέα ο οποίος πάντα στηριζόταν και πρέπει να συνεχίσει να στηρίζεται, γιατί έχει γενικότερη ωφέλεια μια εθνική οικονομία, μια κοινωνία από τον αγροτικό τομέα;

Είναι, λοιπόν, απαράδεκτο να μιλάμε για 22-45% συντελεστή φορολόγησης του φόρου εισοδήματος και να μη μιλάμε καθόλου για ειδικούς φόρους κατανάλωσης όπως στο κρασί που, όπως είχαμε επισημάνει τότε εμείς, αλλά και οι συνεταιριστικές οργανώσεις και ο Σύνδεσμος Ελληνικού Οίνου και η Διεπαγγελματική Οργάνωση, θα απέδιδε πενιχρά έσοδα, όπως και έγινε, ενώ την ίδια ώρα βλέπουμε μια τεράστια αύξηση του παραεμπορίου στον συγκεκριμένο τομέα.

Αυξήθηκε ο ΦΠΑ από το 13% στο 24%. Μόνο προβλήματα δημιουργεί αυτή η κατάσταση. Ακούγεται τώρα –και είναι θετικό- ότι η Κυβέρνηση επανεξετάζει και θα μειώσει τον ΦΠΑ σε ορισμένους τομείς από το 24% στο 13%. Να καταργήσει και τον φόρο οίνου, να επαναφέρει όσα ίσχυαν πριν το τρίτο μνημόνιο, να κρατήσει τα θετικά. Μπορεί να υπάρχουν ορισμένα θετικά. Ας κρατήσει ο Υπουργός τα θετικά και ας καταργήσει τα αρνητικά. Θα αποδώσει η αγροτική παραγωγή.

Η θεωρία ότι προστατεύουμε τους μικρούς αγρότες και γι’ αυτό δεν βάζουμε μεγάλο φόρο στα χαμηλά εισοδήματα, δεν είναι ορθολογική. Πρώτα απ’ όλα, δημιουργεί παγίδα φτώχειας. Σου λέει: «Μείνε φτωχός αγρότης με λίγο εισόδημα ή βρες τρόπους να φοροδιαφύγεις», γιατί αν ξεπεράσεις από ένα ύψος και πάνω το εισόδημα, σου παίρνουν το κεφάλι με όλο το σύστημα φορολογικών συντελεστών και ασφαλιστικών εισφορών που θα φτάσουν στο 27% σε τρία χρόνια. Μέσα σ’ όλα αυτά είναι και τα προβλήματα από την εφαρμογή των προγραμμάτων.

Έχουμε, λοιπόν, ένα συγκεκριμένο πρόβλημα και δημιουργήθηκε η λεγόμενη «Φόρμα 6». Όταν άνθρωποι που είχαν γη και έπαιρναν επιδότηση, ενοικίασαν στο σύνολό τους την περιουσία σε νέους αγρότες ή σε άλλους, αυτοί έπαψαν να είναι ενεργοί αγρότες κατά τον τύπον και δεν δικαιούνταν επιδότησης. Όσο για τους νέους που πήραν, επειδή ακριβώς δεν συμπληρώθηκε μια ενημερωτική στήλη στο συγκεκριμένο, πέρυσι προκλήθηκε ένα τεράστιο θέμα και δεν κρίθηκαν δικαιούχοι της επιδότησης. Αυτό είναι ένα θέμα που φαίνεται να απασχολεί δύο κατηγορίες, αλλά συνδέεται.

Βέβαια, υπάρχει και ένα ζήτημα για τους νέους αγρότες που εντάχθηκαν το 2009, οι οποίοι ουσιαστικά δεν πήραν όλη την ενίσχυση την οποία δικαιούνταν, δηλαδή αντί για σαράντα χιλιάδες συνολικά, έχουν λάβει μόνο είκοσι και αυτό γιατί υπάρχει μια ερμηνεία ενός κανονισμού η οποία μπορεί, κατά την άποψή μου, με μία διασταλτική ερμηνεία να καλύψει το θέμα, όμως δεν έχει γίνει αυτό μέχρι τώρα.

Θα θέλαμε να μας απαντήσει ο Υπουργός πρώτα από όλα πώς σκέφτεται να αντιμετωπίσει το πρόβλημα με τη λεγόμενη «Φόρμα 6» και βέβαια πώς θα αποκατασταθεί αυτό το οποίο έχει προκύψει για τους νέους αγρότες, η τεράστια αδικία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ. Θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κατ’ αρχάς, κύριε Πρόεδρε, να συμφωνήσω και εγώ με αυτά που αναφέρατε για τον ρόλο της μητέρας. Οφείλουμε ως πολιτεία και ως κοινωνία πραγματικά να υπηρετήσουμε τον ρόλο της μητέρας. Και επειδή αναφέρθηκε ιδιαίτερα ο κ. Κεγκέρογλου στην αγρότισσα μητέρα, όλοι όσοι έχουμε γεννηθεί και μεγαλώσει στα χωριά, βλέπαμε μια μητέρα να ακολουθεί τον πατέρα σε όλη την αγροτική δραστηριότητα και όταν επέστρεφε στο σπίτι ο πατέρας μπορούσε να βγει, να κάτσει μία ώρα στο καφενείο. Η μητέρα την επόμενη ώρα μέχρι το βράδυ να ασχοληθεί με την λάτρα του σπιτιού.

Αντιλαμβάνεστε, λοιπόν, ότι ο ρόλος της ήταν πραγματικά και στον αγροτικό χώρο πολύ πιο ωφέλιμος και με μεγάλη δυνατότητα προσφοράς σε αυτό που λέμε αγροτικός χώρος.

Κύριε Κεγκέρογλου, μην ανησυχείτε, θα ανακοινωθεί σήμερα το απόγευμα, αύριο το νομοσχέδιο που αφορά τη συμφωνία. Εκεί θα δείτε ότι όχι μόνο δεν θα υπάρξει πρόσθετη φορολόγηση για τον Έλληνα αγρότη, αλλά μπαίνουμε ήδη σε έναν δρόμο όπου θα γίνονται παρεμβάσεις από εδώ και πέρα με βασικό στόχο τη μείωση του κόστους παραγωγής. Σταματώ εδώ, γιατί δεν πρέπει να προτρέξω.

Έρχομαι στο ερώτημα που έχετε βάλει και πραγματικά δέχομαι την αγωνία σας. Είναι μια αγωνία να ξέρετε που και εμείς την έχουμε, διότι όντως υπήρξε ένα πρόβλημα με τα χορηγηθέντα δικαιώματα σε γεωργούς της περιόδου 2013-2014 που είχαμε προβλήματα ειδικά με μισθωμένα δικαιώματα.

Θέλω να ξεκαθαρίσω ότι είναι ένα από τα προβλήματα που κληρονομήσαμε, κύριε Κεγκέρογλου. Δεν θέλω να πω με αυτό ότι εάν ήμασταν εμείς τότε και ερχόταν ο συγκεκριμένος κανονισμός δεν θα το ψηφίζαμε, αλλά πρέπει να καταλάβουμε ότι αυτήν την ώρα υπάρχει ένας κανονισμός τον οποίο δυστυχώς δεν μπορούμε να ξεπεράσουμε. Όμως, σας είχα πει και το επαναλαμβάνω ότι κάνουμε ό,τι μπορούμε για να αποκαταστήσουμε μια αδικία που έχει γίνει στους συγκεκριμένους νέους αγρότες.

Εμείς από την πρώτη στιγμή της διακυβέρνησής μας επισημάναμε εγγράφως στην DG AGRI το τεράστιο πρόβλημα που έχει δημιουργηθεί με τον απώλεια της αξίας των δικαιωμάτων, η οποία κυρίως θίγει οικογενειακά εισοδήματα. Γιατί οι περισσότερες από αυτές της περιπτώσεις είναι οι ενδοοικογενειακές μεταβιβάσεις. Το θέμα δεν μας το έλυσαν. Μας απάντησε η Ευρωπαϊκή Επιτροπή –και η φράση είναι συγκεκριμένη- ότι «θίγονται βασικές διατάξεις του Κανονισμού».

Δεδομένου, όμως, ότι ξεκίνησε από το 2016 μια συζήτηση τροποποίησης του συγκεκριμένου κανονισμού στο πλαίσιο του «omnibus», δηλαδή της αναθεώρησης που θα γίνει αυτήν τη χρονιά, υποβάλαμε ξανά το αίτημά μας στις υπηρεσίες της Ευρωπαϊκής Επιτροπής ώστε να βρεθεί η κατάλληλη νομική διατύπωση στο συγκεκριμένο άρθρο, για να μπορέσουμε να τροποποιήσουμε τον κανονισμό για να λύσουμε το πρόβλημα.

Πάντα εμείς θέτουμε το συγκεκριμένο ζήτημα, όχι μόνο στα συμβούλια Υπουργών αλλά και στις συναντήσεις που έχουμε με τον αρμόδιο επίτροπο τόσο στις Βρυξέλλες όσο και στις δύο εδώ συναντήσεις στην επίσκεψή του τον Οκτώβρη και τον Μάρτιο. Μάλιστα δημοσιοποιήθηκε και η σχετική συζήτηση και στις δύο περιπτώσεις. Εμείς, λοιπόν, κάνουμε ό,τι μπορούμε.

Μετά από όλα αυτά που έχουμε κάνει μέχρι σήμερα, οι υπηρεσίες μας έχουν μια μακρά συνεργασία με τις αντίστοιχες υπηρεσίες της Ευρωπαϊκής Ένωσης προκειμένου να γίνει αποδεκτή μια νομική διατύπωση η οποία θα μπορέσει να αντιμετωπίσει το συγκεκριμένο πρόβλημα.

Δεν έχει οριστικοποιηθεί η διαδικασία της αναθεώρησης. Πιστεύουμε ότι μέσα στα ζητήματα που έχουμε βάλει εμείς και υπήρξε μια κατ’ αρχήν αποδοχή από τον Επίτροπο θα δούμε πώς θα υλοποιηθούν και θα αντιμετωπίσουν το πρόβλημα.

Παράλληλα οι υπηρεσίες του ΟΠΕΚΕΠΕ έχουν εργαστεί συστηματικά. Είμαστε έτοιμοι μόλις αρθούν τα νομικά εμπόδια να αποκαταστήσουμε όλη την αδικία που έχει γίνει στους συγκεκριμένους αγρότες, οι οποίοι κατείχαν μισθωμένα δικαιώματα άμεσων ενισχύσεων, αλλά δυστυχώς τα έχασαν εξαιτίας της ερμηνείας που έγινε στον συγκεκριμένο κανονισμό.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κεγκέρογλου, έχετε και πάλι τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, η υπερφορολόγηση στον αγροτικό τομέα είναι παρούσα. Δεν θα μπει τώρα. Έχει ήδη επιβληθεί μέσα από συγκεκριμένες διατάξεις που ψηφίσατε. Αυτό το οποίο απαιτείται είναι να επανέλθει σε χαμηλότερα επίπεδα. Ένας τρόπος είναι η αποκλιμάκωση. Όπως σας είπα, ακούγεται ότι θα μειωθεί σε ορισμένα εφόδια από το 24% στο 13%.

Πρέπει να δούμε ότι αυτό δεν αρκεί. Δηλαδή, το έγκλημα με τον φόρο οίνου το οποίο οδήγησε στην αύξηση του παραεμπορίου, σε τεράστια αύξηση των αδήλωτων ποσοτήτων που κινούνται στην αγορά και σε ελάχιστα έσοδα, δεν πρέπει να το αντιμετωπίσετε; Θα καταργηθεί ο φόρος οίνου; Είναι ένα ερώτημα.

Να δούμε ότι την ίδια ώρα υπάρχει θέμα και με το Πρόγραμμα Αγροτικής Ανάπτυξης. Είμαστε κολλημένοι ακόμα στην αρχή. Το πρόγραμμα είναι 2014-2020 και είμαστε κολλημένοι ακόμα στην αρχή, στις προκηρύξεις και τις διακηρύξεις. Και δεν έχουν βγει όλες. Παραδείγματος χάριν, τώρα κάναμε μια τεράστια προσπάθεια να βγει η 4.2.1, τώρα ζητούμε να βγει η 4.2.2 και γίνεται μια διελκυστίνδα ανάμεσα στη Γενική Γραμματεία, στο Υπουργείο, στον ΟΠΕΚΕΠΕ, στον ΕΛΓΑ και δεν ξέρω σε ποιους άλλους συναρμόδιους φορείς και δεν βγαίνει μια απλή υπουργική απόφαση.

Λέγεται δε ότι το σύστημα ΟΠΣ έχει τεράστιο πρόβλημα, όπως έχει δομηθεί. Δείτε το, κύριε Υπουργέ, γιατί το Πρόγραμμα Αγροτικής Ανάπτυξης 6 δισεκατομμυρίων είναι πράγματι ένα χρηματοδοτικό εργαλείο, ένας μοχλός που μπορεί να δώσει κάποιες λύσεις. Όλες τις λύσεις δεν μπορεί να τις δώσει σε σχέση με την ενίσχυση της αγροτικής παραγωγής. Κάποιες λύσεις μπορεί να τις δώσει.

Έρχομαι τώρα στη «Φόρμα 6» και στο θέμα των νέων αγροτών. Κύριε Υπουργέ, δεν αποδέχομαι αυτό που είπατε για τη «Φόρμα 6», όπως και δεν το αποδέχθηκα όταν πριν από ενάμιση χρόνο σας το έθεσα. Έχετε υπ’ όψιν σας ότι είστε σχεδόν δυόμισι χρόνια Υπουργός, ο μακροβιότερος Υπουργός των τελευταίων δέκα ετών, για να μην πω παραπάνω. Δεν μπορείτε να επικαλείστε το παρελθόν. Έχετε μεγαλύτερο διάστημα Υπουργός από οποιονδήποτε άλλον. Δείτε το. Ερχόμαστε να δούμε, λοιπόν, η «Φόρμα 6» τι είναι. Η «Φόρμα 6» είναι μια ολιγωρία του ελληνικού δημοσίου, του ΟΠΕΚΕΠΕ, του Υπουργείου Αγροτικής Ανάπτυξης, όποιου θέλετε, που δεν ενημέρωσε ενδελεχώς τους παραγωγούς που θα ενοικίαζαν σε σχέση με τα ισχύοντα. Άρα, λοιπόν, αυτή την παράλειψη του ελληνικού δημοσίου πρέπει να τη διορθώσει το ελληνικό δημόσιο. Δεν έχει καμία δουλειά η Ευρωπαϊκή Επιτροπή.

Με διάταξη αναδρομικής ισχύος θα πρέπει τώρα να γίνουν οι συγκεκριμένες δηλώσεις. Να δώσετε νέα προθεσμία να γίνουν. Έπρεπε να έχουν γίνει το 2015, έπρεπε να έχουν γίνει το 2016, κάντε το έστω τώρα. Δεν έχει καμία δουλειά η επιτροπή σ’ αυτό. Είναι θέμα παράλειψης του ελληνικού δημοσίου, της ελληνικής διοίκησης και μπορεί να καλυφθεί μ’ αυτόν τον τρόπο.

Δεν θα κάνουμε μόνο τροπολογίες με αναδρομική ή όχι ισχύ για το λαθρεμπόριο. Δεν ισχύουν οι νόμοι μόνο για διευθετήσεις συμφερόντων. Πρέπει να ισχύουν και για την αποκατάσταση αδικιών. Εδώ και τώρα σας προκαλώ να το ρυθμίσετε νομοθετικά. Δεν χρειάζεται η Ευρωπαϊκή Επιτροπή. Δεν πλήττεται κανένας κανονισμός. Εκεί που χρειάζεται και έχετε εν μέρει δίκιο, η αναθεώρηση ή ερμηνεία, αν θέλετε, του κανονισμού είναι για το θέμα των νέων αγροτών, για το αν οι νέοι αγρότες που εντάχθηκαν στο πρόγραμμα του 2009 εντάσσονται στην πρόνοια του συγκεκριμένου κανονισμού, με την πενταετία κλπ..

Αυτό είναι κάτι συγκεκριμένο και πιστεύω ότι η επιτροπή, την οποία έχετε αποφασίσει να συστήσετε -στην οποία στείλαμε κι εμείς εκπρόσωπο από την πλευρά μας για να καταθέσουμε τις απόψεις και τις θέσεις μας- μπορεί να βρει έναν κώδικα επικοινωνίας με τον επίτροπο και γενικότερα με την Ευρωπαϊκή Επιτροπή ώστε να υπάρξει τροποποίηση και να λυθεί αυτό. Όμως, προς Θεού! Το άλλο θέμα είναι καθαρά δικό μας. Δεν θα πάμε ούτε στην Ευρωπαϊκή Ένωση ούτε στον ΟΗΕ. Είναι δυνατόν να ζητήσουμε από τον ΟΗΕ να μας λύσει ένα θέμα που είναι καθαρά εθνικό; Είναι καθαρότατα εθνικό. Δεν προσκρούει σε κανονισμό. Δεν εφαρμόσαμε όπως έπρεπε τον κανονισμό. Άλλο είναι το ένα, άλλο το άλλο.

Άρα, οφείλει η διοίκηση να το αποκαταστήσει.

Και θα ήθελα να μου πείτε, κύριε Υπουργέ, αν έχουν βάση τα όσα ανακοινώθηκαν από τον Αντιπρόεδρο του ΟΠΕΚΕΠΕ σε σχέση με τη δυνατότητα να λυθεί το θέμα μέσα από την παρακράτηση του 5% από τις επιδοτήσεις, με μια αναλογία νομίζω 3-2, όπως αναφέρθηκε, ούτως ώστε μέσα από εκεί -και εφόσον διοικητικά λυθεί το θέμα- να μπορέσει να λυθεί το πρόβλημα και στην πράξη με την καταβολή των επιδοτήσεων για τα προηγούμενα χρόνια. Δηλαδή, τις επιδοτήσεις που έχασαν για το 2015 και το 2016, να τις πληρωθούν μέσα από αυτήν τη διαδικασία. Θέλω να μου πείτε εάν αυτό είναι απόφαση του Υπουργείου και πότε θα δρομολογηθεί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, για το Πρόγραμμα Αγροτικής Ανάπτυξης είχαμε προχθές επερώτηση εδώ και απαντήσαμε. Εγώ αυτό που έχω να σας πω είναι ότι ήδη έχουμε ξεπεράσει το 1,7 δισεκατομμύριο σε προκηρύξεις μέτρων που έχουν γίνει. Ο προγραμματισμός είναι μέχρι τέλος του 2017 να φτάσουμε κοντά στα 3 δισεκατομμύρια. Οπότε, όπως αντιλαμβάνεστε, μπαίνουμε σε μία πορεία όπου αυτό το εργαλείο -και δεν έχουμε και άλλο- πρέπει να το χρησιμοποιήσουμε όσο γίνεται πιο αποδοτικά για τον αγροτικό χώρο.

Όσον αφορά τα θέματα της φορολόγησης, στα οποία αναφερθήκατε πάλι, έχω να πω το εξής: Ούτε μέχρι σήμερα υπάρχει υπερφορολόγηση του αγροτικού χώρου. Ξέρετε, μάλιστα, ότι ειδικά το 2017 θα υπάρξουν επιστροφές προκαταβολής φόρου σε πάνω από το 85% - 90% των Ελλήνων αγροτών. Και, βεβαίως, από κει και πέρα -και με βάση τα δηλωθέντα εισοδήματα εννοώ- δεν θα υπάρξει πρόσθετη επιβάρυνση σε σχέση με τα προηγούμενα χρόνια. Ελάφρυνση θα υπάρχει. Ιδιαίτερα, δε, με αυτά που έρχονται με τη συμφωνία, θα γίνουν ακόμη καλύτερα τα πράγματα.

Για το άλλο θέμα που βάζετε, θέλω να σας πω το εξής: Επειδή έχουμε πρόβλημα με την ερμηνεία του Κανονισμού και ξέρετε και εσείς, ξέρει και η Ελληνική Βουλή ότι, δυστυχώς, επί χρόνια είχαμε πρόστιμα και καταλογισμούς εξαιτίας της κακής ερμηνείας και διαχείρισης των κοινοτικών πόρων, προσπαθούμε όσο το δυνατόν να μην μας εμφανιστούν ξανά τέτοιου είδους ζητήματα. Έχουμε, λοιπόν, βάλει το συγκεκριμένο θέμα σε μια διαδικασία στα πλαίσια της αναθεώρησης. Αν πραγματικά ολοκληρωθεί αυτή η διαδικασία και δεν γίνει αποδεκτό -που εμείς πιστεύουμε ότι θα γίνει αποδεκτό αυτό που έχουμε ζητήσει- θα βρούμε μία διαδικασία, γιατί όντως έχουμε δεσμευτεί να αποκαταστήσουμε την αδικία που έχει γίνει για τους συγκεκριμένους νέους αγρότες.

Ευχαριστώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, αν έχετε την καλοσύνη, θα ήθελα ένα λεπτό να ρωτήσω κάτι τον κύριο Υπουργό.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Κεγκέρογλου, έχετε τον λόγο εκτός Κανονισμού, βέβαια.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, μέσα στην πρόθεσή σας είναι να αποκατασταθεί η αδικία και να πάρουν και τις χαμένες ενισχύσεις για τα προηγούμενα δύο χρόνια;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αν αποκατασταθεί η αδικία, θα βρούμε τους πόρους για να ικανοποιήσουμε το σύνολο των δικαιωμάτων τους.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εννέα μαθητές και μαθήτριες και ένας καθηγητής συνοδός τους από το ΙΕΚ Κηφισιάς, τμήμα δημοσιογραφίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα το δελτίο των επίκαιρων ερωτήσεων της Δευτέρας 15 Μαΐου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 807/8-5-2017 επίκαιρη ερώτηση του Βουλευτή Λασιθίου της Νέας Δημοκρατίας κ. Ιωάννη Πλακιωτάκη προς τον Υπουργό Ναυτιλίας και Νησιωτικής Πολιτικής,σχετικά με την πλήρη Αποδυνάμωση του Ελληνικού Νηολογίου.

2.- Η με αριθμό 824/9-5-2017 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Εσωτερικών,σχετικά με τον καθαρισμό της κοίτης των ποταμών Τσικνιά, Μυλοπόταμου και Γκαγκαδέλλη στη Λέσβο.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 808/8-5-2017 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Άννας – Μισέλ Ασημακοπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης,σχετικά με το τηλεοπτικό σήμα σε απομακρυσμένες περιοχές.

2. Η με αριθμό 825/9-5-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας,σχετικά με την ακύρωση των πιστοποιητικών των ατόμων με χρόνιες παθήσεις από τα Κέντρα Πιστοποίησης Αναπηρίας (ΚΕΠΑ).

3. Η με αριθμό 723/11-4-2017 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Υγείας,σχετικά με την απώλεια ζωής εξαιτίας των τραγικών ελλείψεων στην επείγουσα ιατρική στην Περιφερειακή Ενότητα Χαλκιδικής.

4. Η με αριθμό 698/5-4-2017 επίκαιρη ερώτηση του Βουλευτή Πέλλας του Λαϊκού Συνδέσμου - Χρυσή Αυγή κ. Ιωάννη Σαχινίδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη «ραγδαία αύξηση της ανεργίας στην Καστοριά επί κυβερνήσεως ΣΥΡΙΖΑ».

5. Η με αριθμό 682/3-4-2017 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με την ενεργοποίηση της απόφασης για την πιλοτική μελέτη της Ζώνης Οικιστικού Ελέγχου (ΖΟΕ) του Άργους.

6. Η με αριθμό 643/21-3-2017 επίκαιρη ερώτηση του Βουλευτή Αιτωλοακαρνανίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κωνσταντόπουλου προς τον Υπουργό Παιδείας, Έρευνας και Θρησκευμάτων,σχετικά με την στήριξη και την αναβάθμιση του ΤΕΙ Μεσολογγίου.

7. Η με αριθμό 504/20-2-2017 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων,σχετικά με «την εκπλήρωση του Τάματος του Έθνους».

8. Η με αριθμό 602/14-3-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων,σχετικά με τις άδειες των αναπληρωτών εκπαιδευτικών.

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της. Βουλής)

1. Η με αριθμό 3826/1-3-2017 ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Υποδομών και Μεταφορών,με θέμα «να χυθεί άπλετο φως στα έργα και τις ημέρες του κ. Καλογρίτσα με τη χρηματοδότησή του από την Attica Bank και την ανάληψη έργων οδοποιίας του τμήματος Πατρών - Πύργου».

2. Η με αριθμό 4605/29-3-2017 ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Υποδομών και Μεταφορών, σχετικά με την οικονομική ασφυξία στις δημόσιες αστικές συγκοινωνίες.

3. Η με αριθμό 1775/6-12-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας,σχετικά με την «αδιαφορία του Υπουργείου Υγείας για το Νοσοκομείο Ζακύνθου».

Επίσης, σας γνωρίζω πως δεν θα απαντηθούν οι εξής δεκατέσσερις ερωτήσεις:

Η πρώτη με αριθμό 820/9-5-2017 επίκαιρη ερώτηση πρώτου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς την Υπουργό Πολιτισμού και Αθλητισμού,σχετικά με την αναβάθμιση και την αξιοποίηση του αρχαιολογικού πολιτιστικού προϊόντος του Νομού Αιτωλοακαρνανίας, δεν θα συζητηθεί λόγω απουσίας της Υπουργού Πολιτισμού και Αθλητισμού κ. Κονιόρδου στο εξωτερικό.

Η πέμπτη με αριθμό 810/8-5-2017 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Γεωργίου Αμυράπρος την Υπουργό Πολιτισμού και Αθλητισμού, σχετικά με τα ωράρια των μουσείων και των αρχαιολογικών χώρων κατά τη θερινή περίοδο, δεν θα συζητηθεί λόγω απουσίας της Υπουργού Πολιτισμού και Αθλητισμού κ. Κονιόρδου στο εξωτερικό.

Η πρώτη με αριθμό 806/8-5-2017 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων, σχετικά με την καταστροφή των αλιευτικών πεδίων του Θρακικού Πελάγους από τουρκικά αλιευτικά, δεν θα συζητηθεί λόγω αναρμοδιότητας του Υπουργείου.

Επίσης, δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν για συζήτηση οι εξής ερωτήσεις:

Η δεύτερη με αριθμό 805/8-5-2017 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, σχετικά με τη συνάντηση του Πρωθυπουργού με εκπροσώπους της επενδυτικής τράπεζας Rothschild, δεν θα συζητηθεί λόγω κωλύματος του κυρίου Υπουργού. Αιτία, φόρτος εργασίας του κ. Χουλιαράκη.

 Η τέταρτη με αριθμό 823/9-5-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τα προβλήματα λειτουργίας του Αλεξάνδρειου ΤΕΙ Θεσσαλονίκης, δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κώστα Γαβρόγλου.

Η δέκατη με αριθμό 727/11-4-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Παιδείας, Έρευνας και Θρησκευμάτων,σχετικά με την ανακοίνωση της Γ΄ ΕΛΜΕ Θεσσαλονίκης για την μετάδοση του τηλεπαιχνιδιού Survivor, δεν θα συζητηθεί λόγω φόρτου εργασίας του κυρίου Υπουργού.

Ο φόρτος εργασίας δεν είναι σαφής λόγος, διότι φόρτο εργασίας έχουν όλοι. Αυτό, όμως, εξαρτάται από τον κάθε Υπουργό.

Η δεύτερη με αριθμό 809/8-5-2017 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης,σχετικά με την ανάγκη εντάξεως, στους στόχους μειώσεως των προβληματικών δανείων μικρών επιχειρηματικών οφειλών, δεν θα συζητηθεί λόγω κωλύματος του Υπουργού Οικονομίας και Ανάπτυξης κ. Παπαδημητρίου. Αιτία, ανειλημμένες υποχρεώσεις.

Η τρίτη με αριθμό 701/6-4-2017 επίκαιρη ερώτηση δεύτερου κύκλου της Βουλευτού Β΄ Πειραιά της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με το κλείσιμο των τοπικών ιατρείων Ευγένειας – Χαραυγής Κερατσινίου από τη 2η Υγειονομική Περιφέρεια Αττικής, δεν θα συζητηθεί λόγω κωλύματος του Υπουργού Υγείας κ. Ξανθού. Αιτία, ανειλημμένες υποχρεώσεις.

Η με αριθμό 3354/274/10-2-2017 ερώτηση και αίτηση κατάθεσης εγγράφων του Βουλευτή Β΄ Αθηνών της Νέας Δημοκρατίας κ. Σπυρίδωνος -Αδώνιδος Γεωργιάδη προς τον Υπουργό Υγείας,με θέμα: «αναφορικά με τη σύλληψη αλλοδαπού οδοντιάτρου με την κατηγορία χρηματισμού στη δομή της Αμυγδαλέζας», δεν θα συζητηθεί λόγω κωλύματος του κυρίου Υπουργού.

Επίσης, η έβδομη με αριθμό 402/27-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με τη μείωση του κόστους των διαγνωστικών εξετάσεων για τον καρκίνο του μαστού, δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη. Αιτία, φόρτος εργασίας.

Η έκτη με αριθμό 648/24-3-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Υγείας,σχετικά με: «τη σκόπιμη κωλυσιεργία εκπληρώσεων όρου διαθήκης ο οποίος προβλέπει ίδρυση ογκολογικής κλινικής στη Χαλκίδα», δεν θα συζητηθεί λόγω κωλύματος του Υπουργού κ. Πολάκη.

Η όγδοη με αριθμό 720/11-4-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Περιβάλλοντος και Ενέργειας,σχετικά με την ανάγκη δραστικής μείωσης των υπερβολικών χρεώσεων των καταναλωτών από τη ΔΕΗ, δεν συζητείται λόγω κωλύματος του Υπουργού Περιβάλλοντος και Ενέργειας κ. Σταθάκη. Αιτία, φόρτος εργασίας.

Η ένατη με αριθμό 721/11-4-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Υποδομών και Μεταφορών,σχετικά με τις καθυστερήσεις στην υλοποίηση του έργου επέκτασης του προαστιακού μεταξύ Πάτρας και Δυτικής Αχαΐας, δεν συζητείται λόγω κωλύματος του Υπουργού Υποδομών και Μεταφορών κ. Σπίρτζη.

Η ενδέκατη με αριθμό 367/20-1-2017 επίκαιρη ερώτηση δεύτερου κύκλου του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών,σχετικά με την «απαράδεκτη εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς» δεν συζητείται λόγω κωλύματος του Υπουργού Εσωτερικών κ. Σκουρλέτη.

Προχωρούμε τώρα στη συζήτηση της τέταρτης με αριθμό 700/6-4-2017 επίκαιρης ερώτησης δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτηπρος τον Υπουργό Αγροτικής Ανάπτυξης και Τροφίμων, σχετικά με την καθυστέρηση στις διαδικασίες εφαρμογής του υπομέτρου 6.1 «Εγκατάσταση Νέων Γεωργών».

Παρακαλώ, κύριε Κατσανιώτη, έχετε τον λόγο.

**ΑΝΔΡΕΑΣ ΚΑΤΣΑΝΙΩΤΗΣ:** Κύριε Πρόεδρε ευχαριστώ.

Κύριε Υπουργέ, η συγκεκριμένη ερώτηση κατατέθηκε πρώτη φορά στα τέλη Μαρτίου. Όπως καταλαβαίνετε, επανακατατίθεται συνεχώς, οπότε θα προχωρήσουμε λίγο πιο πολύ τις ερωτήσεις, γιατί το επίκαιρο μετά από τρεις μήνες αντιλαμβάνεστε ότι έχει παρέλθει.

Τα προβλήματα παραμένουν. Σε τέσσερις μήνες δόθηκαν δύο παρατάσεις στο Πρόγραμμα Νέων Αγροτών. Χρειάστηκαν τέσσερις μήνες για να ανοίξει το πληροφοριακό σύστημα, έτσι ώστε να μπορέσουν να μπουν οι αιτήσεις. Από την άλλη πλευρά, οι πρώτες αξιολογήσεις μία εβδομάδα πριν.

Το δεύτερο πρόβλημα αφορά τις δηλώσεις του ΟΣΔΕ. Στις 15 Μαΐου ήταν η καταληκτική ημερομηνία. Οι άνθρωποι που δήλωναν και έκαναν αιτήσεις για το πρόγραμμα νέων αγροτών, δυστυχώς δεν ήξεραν αν από τη μια γινόταν δεκτή η αίτησή τους για νέους αγρότες, έμπαιναν στο πρόγραμμα, δήλωναν για ΟΣΔΕ ή αν δεν έπρεπε να δηλώσουν στον ΟΣΔΕ δικαιώματα, γιατί αν δήλωναν, δεν θα είχαν δικαίωμα να μπουν στο πρόγραμμα νέων αγροτών.

Τελευταία στιγμή δόθηκε παράταση ενός μήνα για δηλώσεις ΟΣΔΕ. Όλα την τελευταία στιγμή. Συν ένα ακόμα πρόβλημα: Οι πρώτοι αξιολογητές που ξεκίνησαν πριν μερικές μέρες τις αξιολογήσεις, θα πληρωθούν για τους φακέλους, κύριε Υπουργέ; Ξέρετε ότι είναι μία δουλειά που οι ΔΑΟΚτες την κάνουν εκτός ωραρίου και με πολύ λίγο προσωπικό.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κατ’ αρχάς, κύριε συνάδελφε να ξεκαθαρίσουμε ένα πράγμα. Δεν θα έχουν κανέναν πρόβλημα οι αγρότες σχετικά με την υποβολή ΟΣΔΕ, αδιακρίτως σε ποια χρονική στιγμή θα ολοκληρωθεί η αξιολόγηση. Αυτό είναι το κυρίαρχο.

Θα σας απαντήσω, όμως, με τη σειρά που έχετε βάλει τα ερωτήματα, ξεκινώντας από το πρώτο.

Ρωτάτε γιατί εμείς προχωρήσαμε στην προκήρυξη του μέτρου, εφόσον η ηλεκτρονική διαδικασία αξιολόγησης που την συνοδεύει δεν ήταν έτοιμη εξ αρχής. Είχαμε όντως πρόβλημα με το Πληροφοριακό Σύστημα. Κατ’ αρχάς, το μέτρο για τους νέους αγρότες προκηρύχθηκε τον Νοέμβριο του 2016. Ποιος είναι ο στόχος μας; Νομίζω πως όλοι συμφωνούμε ότι είναι η ανανέωση της ηλικιακής σύνθεσης του αγροτικού χώρου και παράλληλα, βεβαίως, να δοθεί η δυνατότητα δημιουργίας όσο γίνεται περισσότερων θέσεων εργασίας στον αγροτικό χώρο.

Η δημόσια δαπάνη για το συγκεκριμένο μέτρο ξεπέρασε τα 240 εκατομμύρια ευρώ. Υποβλήθηκαν δεκατέσσερις χιλιάδες εξακόσιες εβδομήντα αιτήσεις ένταξης. Προϋπόθεση για την υποβολή αιτήματος ήταν ο υποψήφιος να έχει υποβάλει τουλάχιστον μία δήλωση στον ΟΣΔΕ.

Συνεπώς, η πρόσκληση μπορούσε να γίνει μόνο σε περίοδο μετά την ολοκλήρωση της υποβολής των δηλώσεων. Βεβαίως, όπως αντιλαμβάνεστε, μιλάμε για τις δηλώσεις της προηγούμενης χρονιάς για να υπάρχει τουλάχιστον ένα σημείο αναφοράς.

Έχοντας, λοιπόν, υπ’ όψιν όλα αυτά, εμείς επιλέξαμε να υποβληθούν οι αιτήσεις στη συγκεκριμένη περίοδο και όχι εντός του καλοκαιριού του 2017, οπότε ως σημείο αναφοράς θα ήταν η επόμενη περίοδος.

Πράγματι, υπήρξε μία καθυστέρηση στην ολοκλήρωση του πληροφοριακού συστήματος, η οποία συνολικά ανέρχεται σε εξήντα ημέρες. Αυτή είναι η καθυστέρηση. Γιατί; Διότι η ΜΟΔ ΑΕ βρίσκεται σε μία περίοδο που αναπτύσσει το πληροφοριακό της σύστημα για το Πρόγραμμα Αγροτικής Ανάπτυξης.

Η μέχρι τώρα εμπειρία της ΜΟΔ αφορούσε πληροφοριακά συστήματα του ΕΣΠΑ. Δεν υπήρχαν αυτές οι δυνατότητες, δεν είχαν γίνει οι κατάλληλες προσαρμογές, ούτως ώστε να μπορέσει να υπηρετήσει τις απαιτήσεις του Προγράμματος Αγροτικής Ανάπτυξης. Βεβαίως, η καθυστέρηση αυτή σε καμμιά περίπτωση δεν είναι αρκετή, ώστε να μπορεί να αποτελέσει δικαιολογία για καθυστέρηση της έναρξης υποβολής των δηλώσεων σχεδόν ένα έτος. Δεν ήταν μόνο αυτό. Είμαι αυτός που σας λέω ότι όντως για τη συγκεκριμένη διαδικασία υπήρξαν πολλά προβλήματα.

Όμως, σε κάθε περίπτωση, έχουν ξεκινήσει οι σχετικές αξιολογήσεις από τις 12 Απριλίου και αυτήν την ώρα εξελίσσονται με ευθύνη των δεκατριών περιφερειών της χώρας, οι οποίες, όπως ξέρετε, αποτελούν φορείς εφαρμογής του συγκεκριμένου μέτρου. Διότι έχοντας εκχωρήσει το 37,5% των πόρων του Προγράμματος Αγροτικής Ανάπτυξης, έχουμε αντίστοιχα εκχωρήσει και συγκεκριμένα μέτρα και δράσεις.

Θα σας πω στη δευτερολογία μου για το μεγάλο πρόβλημα, που έχετε θέσει, για το αν χάνουν ή δεν χάνουν, δηλαδή, οι νέοι αγρότες τα δικαιώματα ένταξης τους.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθητές και μαθήτριες και ένας εκπαιδευτικός συνοδός τους από τη Σχολή Ι.Μ. ΠΑΝΑΓΙΩΤΟΠΟΥΛΟΥ.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Ανδρέας Κατσανιώτης για τρία λεπτά.

**ΑΝΔΡΕΑΣ ΚΑΤΣΑΝΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, είναι προφανές ότι η καθυστέρηση στο πρόγραμμα των νέων αγροτών είναι πάρα πολύ μεγάλη. Είστε Υπουργός δυόμισι χρόνια και αυτό που θα περίμενα να ακούσω -και αυτό που περιμένω να ακούσω στη δευτερολογία σας- είναι πρώτον, τους λόγους της καθυστέρησης, δεύτερον τι θα γίνει με τα επόμενα προγράμματα που έχουμε μπροστά μας.

Ξέρετε το χειρότερο πράγμα στην εποχή που ζούμε είναι οι κοκορομαχίες και οι μάχες για το ποιος φταίει. Εκεί έξω οι αγρότες, το κομμάτι του πρωτογενούς τομέα, το πιο δυναμικό κομμάτι, για εμένα, της ελληνικής παραγωγής, περιμένει. Ήδη βγήκε το πρόγραμμα της μεταποίησης. Ταυτόχρονα, υπάρχει και το κομμάτι της μεταποίησης, μέχρι εξακόσιες χιλιάδες, που θα το τρέξουν οι περιφέρειες. Πιστεύετε ότι οι ΔΑΟΚ έχουν τη δυνατότητα; Αυτό θα καθυστερήσει. Θα καθυστερήσει μερικούς μήνες.

Τι γίνεται με το πρόγραμμα που αφορά τους επιστήμονες που θα μπουν στον αγροτικό τομέα; Πότε θα γίνει; Ξέρετε, κάνετε διαρροές, λέτε ότι θα ξεκινήσουν προγράμματα σε έναν, σε δύο ή σε τρεις μήνες και πάνε επτά, οκτώ ή εννιά. Αυτό που χρειάζεται αυτήν τη στιγμή η ελληνική πρωτογενής παραγωγή είναι ημερομηνίες που θα τηρηθούν για πρώτη φορά. Το ότι δεν τις τηρούσαν οι προηγούμενοι, δεν είναι δικαιολογία. Θα πρέπει να τηρούνται για πρώτη φορά σε αυτή τη χώρα ημερομηνίες, προθεσμίες. Να ξέρουν όλοι αυτοί που θέλουν να επενδύσουν πότε, πώς, με ποια διαδικασία. Αυτό είναι το σημαντικό, αυτό θα πρέπει να έχουμε στο μυαλό μας.

Χαρακτηριστικό παράδειγμα είναι το εξής: Ξέρετε, κύριε Υπουργέ, ότι το κομμάτι των συνεταιρισμών και των ομάδων παραγωγών είναι ένα πάρα πολύ σημαντικό κομμάτι. Πέρασε νόμος. Δικός σας νόμος. Βγήκαν οι υπουργικές αποφάσεις; Βγήκαν εγκύκλιοι; Προχώρησαν τα πράγματα;

Το ζητούμενο δεν είναι η απλή νομοθέτηση ή οι προθέσεις. Το ζητούμενο είναι να μπορούν οι πολιτικές να φτάνουν και να εφαρμόζονται εκεί που πρέπει, σε αυτούς που πραγματικά παράγουν, σε αυτούς που πραγματικά επενδύουν και -να μην το ξεχνάμε- στους επιστήμονες που σηκώνουν το βάρος. Αυτούς τους ξεχνάτε συνεχώς. Το μέτρο που αφορά τους συμβούλους πάει πάλι πίσω, ενώ θα έπρεπε, κύριε Υπουργέ, να είναι το πρώτο που θα βγάζατε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν σημαίνει ότι αν ένας Υπουργός είναι στο συγκεκριμένο πόστο περισσότερο χρόνο, όλα τα προβλήματα λύνονται ως δια μαγείας. Άρα να ξεκαθαρίσουμε ένα πράγμα. Το Πρόγραμμα Αγροτικής Ανάπτυξης εγκρίθηκε το Δεκέμβριο 2016. Το πρόγραμμα που είχε κατατεθεί -ένα σχέδιο- από την προηγούμενη κυβέρνηση, μας επιστράφηκε.

Δεν είμαι από αυτούς που θέλουν να ξεφεύγουν, παρελθοντολογώντας, αλλά να ξεκαθαρίσουμε το εξής: Από το Δεκέμβριο 2016 μέχρι τώρα -στους δεκαέξι μήνες εφαρμογής του- ουσιαστικά έχουν γίνει πληρωμές που δεν είχαν υπάρξει τα προηγούμενα χρόνια. Τα είπαμε προχθές στη σχετική επερώτηση. Όμως, όσον αφορά τις προκηρύξεις, έχουμε ήδη μέχρι τώρα 1,65 δισεκατομμύρια. Μέχρι το τέλος του χρόνου θα πάμε στα 3 δισεκατομμύρια. Είναι 4,7 δισεκατομμύρια και έχουμε μια πενταετία μπροστά μας. Προσπαθούμε όσο το δυνατόν οι προκηρύξεις να γίνονται κατά τέτοιο τρόπο, που να δώσουμε τη δυνατότητα ορθολογικής και σωστής αξιοποίησης.

Έχουμε τα σχέδια βελτίωσης. Τι θα κάνουμε με τα σχέδια βελτίωσης; Πάλι θα συζητάμε πόσα τρακτέρ θα πάρει η τάδε και η τάδε περιοχή; Βλέπετε, λοιπόν, ότι αυτά δεν είναι απλά προβλήματα.

**ΑΝΔΡΕΑΣ ΚΑΤΣΑΝΙΩΤΗΣ:** Δεν βάζετε, όμως, τους γεωπόνους…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Άρα μπαίνουμε σε μία διαδικασία όπου ήδη έχουμε, πραγματικά, ικανοποιητικά αποτελέσματα.

Επειδή αναφερθήκατε ειδικά στους νέους αγρότες, όντως υπήρχε ένα πρόβλημα με το Πληροφοριακό Σύστημα, αλλά το πρόβλημα αυτό -το επαναλαμβάνω και πάλι- είχε σχέση με την αδυναμία του πληροφοριακού συστήματος να προβλέπει τι χρειάζεται ο αγροτικός χώρος.

Για πρώτη φορά έχουμε την εφαρμογή και οπωσδήποτε υπάρχει μια καθυστέρηση. Δεν σημαίνει, όμως, ότι αυτή η καθυστέρηση θα επηρεάσει ιδιαίτερα το Πρόγραμμα για τους Νέους Αγρότες.

Επαναλαμβάνω, λοιπόν, και πάλι τα εξής: Σε όλη την επικράτεια υποβλήθηκαν δεκατέσσερις χιλιάδες εξακόσιες εβδομήντα αιτήσεις. Σε επτά περιφέρειες της χώρας -Αττική, Νότιο Αιγαίο, Βόρειο Αιγαίο, Ήπειρο, Στερεά Ελλάδα, Πελοπόννησο και Ιόνια νησιά- δεν υπάρχουν επιλαχόντες. Είναι κάτι το οποίο έχει κλείσει για να το πληροφορηθούν. Οπότε, εκεί δεν υπάρχει και αντικείμενο στο ερώτημα αν οι υποψήφιοι πρέπει να περιμένουν την ολοκλήρωση της αξιολόγησης και στη συνέχεια να υποβάλουν δήλωση ΟΣΔΕ. Έχει κλείσει αυτό το πράγμα.

Ερχόμαστε τώρα στις άλλες περιφέρειες, όπου τα αιτήματα όσον αφορά τον αριθμό των αγροτών είναι περισσότερα. Θα προσπαθήσουμε εκεί όσο το δυνατόν να υπάρξουν κάποιες υπερδεσμεύσεις, για να μπορέσουμε να ικανοποιήσουμε και τους υπολοίπους.

Όμως, αυτό δεν σημαίνει ότι από άλλες περιφέρειες, οι οποίες έχουν λιγότερα αιτήματα από τα διαθέσιμα ποσά, θα τους τα πάρουμε όλα. Θα προσπαθήσουμε να κάνουμε μια συνεννόηση με τις ίδιες τις περιφέρειες, διότι ήδη έχουν μπει οι περιφέρειες, όπως σας είπα, στη διαχείριση των συγκεκριμένων, οπότε ειλικρινά δεν θα έχουμε κανένα πρόβλημα.

Επειδή, μάλιστα, έχει παραταθεί κατά ένα μήνα και η υποβολή των δηλώσεων ΟΣΔΕ, ουσιαστικά ακόμη και στις περιπτώσεις αυτές που δεν υπήρχε από την προηγούμενη χρονιά μια αίτηση δήλωσης, μπορεί σε αυτό το διάστημα να υποβληθεί η δήλωση ΟΣΔΕ και να χρησιμοποιηθεί για την αξιολόγηση των νέων αγροτών που ήδη δεν έχει ολοκληρωθεί στις περιοχές που δεν έχει ολοκληρωθεί.

Αγαπητέ συνάδελφε, το Πρόγραμμα Αγροτικής Ανάπτυξης είναι ένα πρόγραμμα που είναι το μοναδικό εργαλείο που μπορεί να μας βοηθήσει σε αυτήν την προσπάθεια για να στηρίξουμε τον αγροτικό χώρο.

Θέλω να κλείσω λέγοντας ότι όσον αφορά τον ΟΓΑ –γιατί τον αναφέρετε- έχουν το δικαίωμα να υποβάλουν δήλωση εγγραφής σε αυτόν και μετά την παρέλευση έξι μηνών από την απογραφή τους στο Μητρώο Αγροτών και Αγροτικών Εκμεταλλεύσεων, καθώς, βάσει του νόμου, το καθοριστικό διάστημα για την εκπλήρωση αυτών των υποχρεώσεων είναι η διετία κι όχι οι έξι μήνες. Απαντάμε, δηλαδή, σε ένα πρόβλημα που παρουσιάστηκε.

Επίσης, στην περίπτωση όπου έχουν μεταβιβαστεί δικαιώματα και εφόσον θέλουν να καθυστερήσουν την υποβολή ΟΣΔΕ, αυτό μπορεί να γίνει μέχρι να αναρτηθούν οι πίνακες των εγκεκριμένων έργων. Έχουν αυτό το δικαίωμα για να την υποβάλουν ως τότε. Άρα, δηλαδή, προσπαθούμε να δώσουμε λύσεις σε ό,τι τυχόν πρόβλημα υπάρχει και εμφανίζεται ιδιαίτερα μέσα από την αξιολόγηση.

**ΑΝΔΡΕΑΣ ΚΑΤΣΑΝΙΩΤΗΣ:** Κύριε Υπουργέ, με την ανοχή σας θα ήθελα μισό λεπτό.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Βεβαίως.

**ΑΝΔΡΕΑΣ ΚΑΤΣΑΝΙΩΤΗΣ:** Δεν είπατε για το κομμάτι που αφορά την αμοιβή για τον φάκελο. Αυτήν τη στιγμή ξεκίνησαν οι αξιολογήσεις από τις ΔΑΟΚ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κατσανιώτη, δεν μπορείτε να τριτολογήσετε.

**ΑΝΔΡΕΑΣ ΚΑΤΣΑΝΙΩΤΗΣ:** Μία ερώτηση θα κάνω μόνο. Είναι πολύ σημαντικό γι’ αυτούς που κάνουν τις αξιολογήσεις, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ρωτήστε και να τελειώσουμε.

**ΑΝΔΡΕΑΣ ΚΑΤΣΑΝΙΩΤΗΣ:** Θα υπάρξει η αμοιβή; Το κάνουν εκτός ωραρίου. Είναι οι άνθρωποι που δεν παίρνουν οδοιπορικά, όταν πάνε και βλέπουν ζημιές. Είναι ευθύνη του Υπουργείου ή των περιφερειών αυτό;

Ευχαριστώ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ακούστε. Οι υπηρεσίες είναι υποχρεωμένες να ανταποκριθούν στις ευθύνες της δουλειάς τους.

**ΑΝΔΡΕΑΣ ΚΑΤΣΑΝΙΩΤΗΣ:** Είναι εκτός ωραρίου, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ξέρετε ότι υπάρχει ένα τεράστιο πρόβλημα έλλειψης προσωπικού. Από εκεί και πέρα, το αν θα υπάρξει πρόσθετη αμοιβή ή όχι, είναι μέσα στα πλαίσια των δυνατοτήτων του κρατικού προϋπολογισμού να μπορέσουμε να πληρώνουμε αυτές τις υποχρεώσεις.

**ΑΝΔΡΕΑΣ ΚΑΤΣΑΝΙΩΤΗΣ:** Είχε επιδοτηθεί από το πρόγραμμα, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ας μην ανοίγουμε τώρα άλλες πόρτες. Θα τα δούμε, όμως, αυτά και μέσα στα πλαίσια του προγράμματος αν μπορούν να ικανοποιηθούν.

**ΠΡΟΕΔΡΕΥΩΝ (Δημήτριος Κρεμαστινός):** Συνεχίζουμε με την πέμπτη με αριθμό 676/31-3-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την «κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στον Γενικό Οργανισμό Εγγείων Βελτιώσεων».

Κύριε Μίχο, έχετε τον λόγο.

**ΝΙΚΟΛΑΟΣ ΜΙΧΟΣ:** Ευχαριστώ, κύριε Πρόεδρε.

Κατ’ αρχάς, μια μικρή παρένθεση για την προηγούμενη ερώτηση για την οποία πάλι δεν ήρθε ο κ. Πολάκης. Λίγο σεβασμό στους καρκινοπαθείς. Τουλάχιστον οφείλει να δώσει μία απάντηση, όχι σε εμένα, αλλά στους ανθρώπους που περιμένουν. Γιατί υπάρχει δωρεά από συγκεκριμένο άνθρωπο για να φτιαχτεί αυτή η συγκεκριμένη μονάδα. Και από πίσω περιμένουν κάποια «κοράκια» για να πάρουν ό,τι υπάρχει σε αυτό το ταμείο, ας το πούμε έτσι.

Στο θέμα μας τώρα, το οποίο βλέπω ότι συζητιέται πάρα πολύ. Και φυσικά, συζητιέται γιατί είναι για τους αγρότες, για ό,τι μας έχει απομείνει δηλαδή. Σε τέλμα, λοιπόν, έχουν περιέλθει οι αγρότες από την επιβολή προστίμου μέσω της κατακρατήσεως μέρους των επιδοτήσεων του ΟΠΕΚΕΠΕ. Το γεγονός αυτό έχει προκαλέσει σφοδρές αντιδράσεις, διότι, λόγω δικαιολογημένης αδυναμίας καταβολής της εισφοράς στον Γενικό Οργανισμό Εγγείων Βελτιώσεων, προκύπτει αυτομάτως πρόστιμο πολλαπλής συμμόρφωσης, δηλαδή, 9% επί της επιδοτήσεως του ΟΠΕΚΕΠΕ. Είναι απορίας άξιον πώς προκύπτει επιβολή προστίμου από έναν οργανισμό λόγω υποχρεώσεων σε κάποιον άλλο.

Ερωτάστε, κύριε Υπουργέ: Πώς σχετίζεται ο ΓΟΕΒ με τον ΟΠΕΚΕΠΕ και βάσει ποιου κανονισμού προκύπτει το πρόστιμο στις επιδοτήσεις του ΟΠΕΚΕΠΕ λόγω αδυναμίας καταβολής εισφοράς στον ΓΟΕΒ.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, υπάρχει συγκεκριμένος κανονισμός της Ευρωπαϊκής Ένωσης, ο 1306/2013, και υπάρχει και σχετική υπουργική απόφαση για την πολλαπλή συμμόρφωση. Οι γεωργοί που κάνουν χρήση των αρδευτικών δικτύων των Οργανισμών Εγγείων Βελτιώσεων ΤΟΕΒ-ΓΟΕΒ οφείλουν να τηρούν τον κανονισμό λειτουργίας του οργανισμού και να προσκομίζουν σχετική βεβαίωσή του σε περίπτωση που τους ζητηθεί από τις ελεγκτικές αρχές.

Σύμφωνα με απόφαση του Υπουργείου ζητήθηκε από τον ΟΠΕΚΕΠΕ η δημιουργία μηχανογραφικής εφαρμογής στην οποία με ευθύνη τους οι Οργανισμοί Εγγείων Βελτιώσεων καταχωρούν τους γεωργούς που δεν συμμορφώνονται με τον συγκεκριμένο κανονισμό.

Στην περίπτωση αυτή, ο ΟΠΕΚΕΠΕ δεν επιβάλλει αυτόματα μείωση των ενισχύσεων στο πλαίσιο της πολλαπλής συμμόρφωσης, αλλά αποστέλλει ειδοποίηση στον αναφερόμενο γεωργό, ζητώντας του να προσκομίσει τη σχετική βεβαίωση συμμόρφωσης από τον αρμόδιο Οργανισμό Εγγείων Βελτιώσεων.

Εφόσον, λοιπόν, δεν προσκομιστεί η σχετική βεβαίωση, τότε εφαρμόζονται οι συγκεκριμένοι κανονισμοί, οι οποίοι προβλέπουν μείωση των ενισχύσεων κατά 3% για την πρώτη παράβαση. Εάν υπάρξει επανάληψη εντός της επόμενης διετίας, τότε μπαίνει 9%. Και εφόσον προκύψει και δεύτερη επανάληψη μη συμμόρφωσης ως προς τη χρήση υδάτων, τότε μπαίνει 15%.

Κύριε συνάδελφε, κάποια στιγμή πρέπει να καταλάβουν και οι αγρότες και να γίνει κατανοητό ότι οι ενισχύσεις, είτε το θέλουμε είτε δεν το θέλουμε, συνοδεύονται με συγκεκριμένους κανονισμούς. Ήδη αυτήν την ώρα έχουμε το μεγάλο ζήτημα –και ολοκληρώνεται η διαδικασία- που έχει σχέση με την τιμολόγηση του νερού. Δεν σημαίνει ότι με την τιμολόγηση θα υπάρξει επιβολή τέλους. Πρέπει να το ξεκαθαρίσουμε αυτό.

Ο συγκεκριμένος κανονισμός, όμως που έχει σχέση με τα εγγειοβελτιωτικά έργα του Προγράμματος Αγροτικής Ανάπτυξης, για να μπορέσει να προκηρυχθεί το συγκεκριμένο μέτρο, έχει την αιρεσιμότητα της τιμολόγησης του νερού. Άρα, λοιπόν, αντιλαμβάνεστε ότι όλα αυτά μας δημιουργούν ένα τέτοιο πλαίσιο που εάν δεν συμμορφωθούμε, οι επιπτώσεις, είτε από εδώ είτε από εκεί, θα είναι μπροστά μας.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Μίχος για τρία λεπτά για τη δευτερολογία του.

**ΝΙΚΟΛΑΟΣ ΜΙΧΟΣ:** Ευχαριστώ.

Δεν μπορώ να καταλάβω ούτε εγώ ούτε οι αγρότες γιατί έγινε τώρα τελευταία αυτό με το νερό. Το νερό είναι ένα αγαθό το οποίο μας το έχει δώσει ο θεός για χίλιες δύο χρήσεις. Γιατί να φορολογηθεί το νερό;

Ποιος από αυτούς που μας επιβάλλουν αυτά τα μέτρα έχει δώσει λεφτά για μία γεώτρηση που έχουν κάνει οι αγρότες, για τα πηγάδια που έχουν ανοίξει οι πρόγονοι τους κ.ο.κ.; Έχετε δει τι γίνεται αυτήν τη στιγμή στην Κωπαϊδα με τα κανάλια; Έχετε δει σε τι κατάσταση βρίσκονται; Και ζητάνε, όμως, τα συγκεκριμένα ταμεία να εισπράξουν από εκεί. Έχετε δει τι γίνεται σε άλλες περιοχές;

Θα γίνουμε Νότια Αμερική, που η ΜΟΝΣΑΝΤΟ έβαζε φορολογία ακόμα και στις στέρνες, σε μικρά χωριά, σε αγρότες, που καλλιεργούσαν ίσα, ίσα για να ζήσουν οι ίδιοι; Θα υπάρξει φορολόγηση για το νερό της βροχής; Γιατί για εκεί πάει σιγά, σιγά το όλο θέμα, όπως βλέπουμε. Μακάρι φυσικά να μείνει εδώ, δεν το συζητάμε.

Από την άλλη, γιατί όποια υπηρεσία του κράτους -όχι μόνο με τη δική σας Κυβέρνηση, αλλά και με τις προηγούμενες- που εισπράττει όπως είναι η εφορία, όπως η υπηρεσία που δίνει λεφτά στα hot spotς, δουλεύει τέλεια, δουλεύει άψογα και στους αγρότες και στους κτηνοτρόφους γίνεται αυτό το πράγμα;

Γνωρίζετε πάρα πολύ καλά –είστε από αγροτικό νομό- ότι ο εάν ο κτηνοτρόφος δεν πάρει την επιδότησή του στην ώρα του –οι καθυστερήσεις γίνονται εδώ και χρόνια- θα χάσει τις καλές τιμές για τις ζωοτροφές του στο θέρος. Μετά –το ξέρετε- από τη στιγμή που θα μπουν στην αποθήκη, ανεβαίνει το κοστολόγιο.

Το ίδιο ισχύει και για τον αγρότη. Έχει μεγάλο πρόβλημα με τη σπορά του, με τα λιπάσματα, όταν δεν έχει πάρει τη χρηματοδότησή του. Έτσι καταντήσανε οι προηγούμενες κυβερνήσεις –και δεν έχει ευθύνη γι’ αυτό η Κυβέρνησή σας- τον αγρότη και τον κτηνοτρόφο, να περιμένει από τις επιδοτήσεις και όχι από την παραγωγή. Και αυτό είναι ένα στημένο σχέδιο.

Αναφέρθηκαν πριν και τα προγράμματα. Ελπίζουμε το γρηγορότερο δυνατό να βγουν τα νέα προγράμματα και να βοηθήσετε πάρα πολύ τους αγρότες και τους κτηνοτρόφους της Θράκης, των ακριτικών νησιών, γιατί εκεί βαστάνε και Θερμοπύλες. Είναι σημαντικός ο ρόλος τους. Να μην γίνουμε Κόσσοβο.

Είχατε πει ότι θα βοηθούσατε τους αγρότες το 2015 προεκλογικά. Αυτό που είδαμε, όμως, μέχρι στιγμής είναι υπερφορολόγηση. Και όταν λέμε υπερφορολόγηση, είναι υπερφορολόγηση. Δεν είναι δυνατό η μηδική και το άχυρο, οι πιο βασικές ζωοτροφές, να έχουν ΦΠΑ 24%, παρ’ όλο που ακούστηκε σήμερα -το άκουσα και εγώ προσωπικά στο ράδιο- ότι θα μειωθεί. Είναι ευχής έργο γίνει αυτό, γιατί πραγματικά θα βοηθήσει πάρα πολύ τους αγρότες.

Εάν βοηθηθούν οι αγρότες και οι κτηνοτρόφοι, κύριε Υπουργέ, αποτελούν το όπλο αυτήν τη στιγμή της πατρίδας μας για να προχωρήσει και να ανέβει η οικονομία μας.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε.

Τον λόγο έχει ο κύριος Υπουργός.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, για να προχωρήσουμε και να αντιμετωπίσουμε το μεγάλο πρόβλημα της Κωπαΐδας, που είπατε, αλλά και άλλων περιοχών θα πρέπει να γίνουν εγγειοβελτιωτικά έργα. Εγγειοβελτιωτικά έργα σημαίνει ότι πρέπει να αναζητήσουμε πόρους. Οι πόροι που έχουμε είναι του Προγράμματος Αγροτικής Ανάπτυξης, το οποίο βεβαίως επιβάλλει αιρεσιμότητες. Θα τις ακολουθήσουμε προσπαθώντας τουλάχιστον οι αιρεσιμότητες να μην έχουν πρόσθετες οικονομικές επιπτώσεις.

Από εκεί και πέρα, δεν θέλω να επεκταθώ στη συμφωνία που έρχεται, αλλά να είστε σίγουρος ότι πάρα πολλά ζητήματα, που έχουν δημιουργήσει πρόβλημα στον αγροτικό χώρο και ιδιαίτερα στο κόστος παραγωγής, θα αντιμετωπιστούν.

**ΝΙΚΟΛΑΟΣ ΜΙΧΟΣ:** Κύριε Πρόεδρε, μισό λεπτό εάν μου επιτρέπετε.

Μια πρόταση απλή: Θα μπορούσατε αντί να χαριστεί το ΦΠΑ, παραδείγματος χάριν, στη «HOCHTIEF» ή και σε κάποιους άλλους Έλληνες μεγιστάνες, ας το πούμε έτσι, κάποια λεφτά απ’ αυτά να δοθούν εκεί, για να γίνουν σωστά αυτές οι δουλειές των εγγείων βελτιώσεων ή όπου αλλού χρειάζεται για τους αγρότες και τους κτηνοτρόφους παρά να τα στερείτε από αυτούς.

Ευχαριστώ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Να σας πω ότι ακόμη και εξετάζοντας τα στοιχεία που έχουν σχέση με τη φορολόγηση των αγροτών με όλες τις ενισχύσεις, θα δείτε ότι το 85%-90% των αγροτών είναι αυτό που πρωτίστως μας ενδιαφέρει.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 11.05΄ λύεται η συνεδρίαση για την προσεχή Δευτέρα 15 Μαΐου και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ** **ΟΙ ΓΡΑΜΜΑΤΕΙΣ**